Kanonen brager over Tordenskioldsdagene i Frederikshavn, som i år fejres for 25. gang. Byen er sminket om til år 1717 med bataljer, pistoldueller og spillemænd, ganske som den har været det så mange gange før, men der er alligevel noget, der er anderledes i år. I år satser Tordenskioldsdagene nemlig især på børnene og familierne, og de har derfor nytænkt begivenheden, som i år er blevet mere interagerende. - Tidligere har det mest været 'kom og kig'. I år kan man prøve noget, røre ved noget og lære noget. Man leger historien, siger en af mændene bag Tordenskioldsdagene Jan Michael Madsen. Børnene kan for eksempel prøve at gå i skole som i 1717, skyde til måls, lave træsværd og lege med legetøj og spil fra dengang. En blæsende omgang Den nye linje for dagene har virket efter planen, for i Frederikshavn har de kunnet mærke, at børnene har været 'på sporet af Tordenskiold', for der har været flere børn, end der plejer. - Vi har haft besøg af vanvittigt mange familier med børn, og det har vi også lagt det meget an på i år, siger Jan Michael Madsen. Og det glæder ham, for han beskriver det som en diametral modsætning til, når børnene bliver underholdt af en iPad. En anden ting, der har præget årets arrangement, er vejret. En kraftig blæst har været toneangivende for fejringen, og det har haft en betydning for fremmødet. - Vi har ikke haft så mange besøgende til hygge om aftenen, som vi havde håbet, det har simpelthen været for koldt. Om dagen har folk taget blæsten i stiv arm, så der har fremmødet været rigtig fint - det har jo heldigvis været tørvejr, siger Jan Michael Madsen. Tordenskioldsdagene har indtil videre varet torsdag og fredag og fortsætter lørdag, men efterfølgende kan man stadig opleve Tordenskiolds By ved Krudttårnet.

Opsummering:
Tordenskioldsdagene i Frederikshavn kan i år fejre 25 års jubilæum. Tidligere var det mest et 'kom og kig'-arrangement, men i år kan man prøve, røre, lære og lege historien.